Schoeman maak Saterdag Skotse buigingPierre Schoeman. Foto: Twitter. Pierre Schoeman, oudleerling van die Afrikaanse Hoër Seunskool en voormalige Bloubul-stut, maak Saterdag sy Skotse buiging op Murrayfield in hul wedstryd teen Tonga. Die 27-jarige voorspeler speel deesdae vir Edinburgh nadat hy in 35 Superrugbywedstryde vir die Bulls in aksie was. “Dit sal vreemd wees om die Skotse volkslied te sing, maar die ‘Flower of Scotland’ is darem maklik om te leer,” het Schoeman vroeër in ’n onderhoud met RugbyPass geskerts. Die Springbokke speel juis op 13 November teen die Skotte in Edinburgh en die stut sal graag teen sy geboorteland wil speel. “Dit sal ’n ongelooflike eer wees om in daardie wedstryd te speel – veral omdat dit ook op Murrayfield is. Daar sal egter beslis ’n paar dinge op die veld gesê word!” Nog twee Suid-Afrikaans gebore spelers – Oli Kebble en Kyle Steyn – is ook deel van die Skotte se planne om Tonga te tem. Saterdag se wedstryd begin om 15:30 en dit sal regstreeks op SuperSport uitgesaai word. Skotland: Darcy Graham (heelagter), Kyle Steyn (regtervleuel), Sione Tuipulotu (buitesenter), Sam Johnson (binnesenter), Rufus McLean (linkervleuel), Blair Kinghorn (losskakel), Ali Price (skrumskakel), Matt Fagerson (agtsteman), Hamish Watson (flank), Jamie Ritchie (flank), Rob Harley (slot), Jamie Hodgson (slot), Zander Fagerson (stut), George Turner (haker) en Pierre Schoeman (stut). Plaasvervangers: Stuart McInally, Jamie Bhatti, Oli Kebble, Marshall Sykes, Luke Crosbie, Nick Haining, Jamie Dobie en Ross Thomson. Absolute dream come true @Scotlandteam ???? ???????????????????????????? https://t.co/HvvKTaIrbG — Pierre Schoeman (@pierraSCHOEMIES) October 27, 2021